[Pressemeddelelse fra Brunata A/S]

**Millionvækst hos Brunata: Nyt regnskab overgår forventningerne**

***Cleantech-virksomheden Brunata leverer sit stærkeste resultat til dato. Med udvidede digitale services og en stigende efterspørgsel på intelligente måleløsninger styrker virksomheden sin position på energi- og forsyningsmarkedet.***

Brunata, der er blandt Danmarks førende cleantech-virksomheder med speciale i energimåling og datadreven indsigt, har netop offentliggjort deres seneste regnskab. Resultatet viser en omsætning på 366,7 millioner kroner, hvilket svarer til en stigning på knap 5 procent sammenlignet med det forgangne år. Samtidig steg årets driftsresultat med 15 procent til 84,5 millioner kroner. Regnskabet er det bedste nogensinde i Brunatas 106-årige historie.

*– Resultatet er yderst tilfredsstillende, og det overgår vores forventninger ved årets start. Baggrunden er, at vi har konsolideret vores kerneforretning som Danmarks foretrukne leverandør af forbrugsregnskaber, og samtidig har vi udviklet os fra at levere enkeltstående måleløsninger til at tilbyde fleksible, abonnementsbaserede services. Det skaber stor værdi for vores kunder, der opnår større gennemsigtighed, forudsigelige omkostninger og bedre digitale værktøjer til energistyring,* siger CEO Jesper Holm Kristoffersen og fortsætter:

*– Et af de vigtigste fremskridt i det forgangne regnskabsår var det gennembrud, vi fik på vandværksområdet. Vi er nu den eneste aktør i branchen, der tilbyder en samlet løsning, der kombinerer modernisering, digitalisering og drift. Det betyder, at både små og store forsyningsselskaber kan fremtidssikre deres infrastruktur med færre ressourcer og højere driftssikkerhed.*

**Resultatskabende udvikling**

Det seneste regnskabsår har også budt på markante teknologiske landvindinger internt i organisationen. Brunata har investeret i automatisering, skalerbar digital infrastruktur og nye løsninger til både eksisterende og nye kundegrupper, herunder forsyningsselskaber. Samtidig er der taget vigtige skridt mod højere datasikkerhed og smartere bygningsdrift.

*– Vi har i 2024 accelereret vores digitale udvikling, blandt andet gennem automatisering af vores forbrugsregnskaber og tættere integration mellem CRM, ERP og vores egne platforme. Det gør os hurtigere, mere præcise og skalerbare. Samtidig har vi vækstet den faste base af kunder, og vores løsninger er nu bedre rustet til at håndtere både store datamængder og komplekse kundebehov, og det set up styrker vores konkurrencekraft i et marked med stigende krav til fleksibilitet og datasikkerhed,* siger Jesper Holm Kristoffersen.

**Ny strategi skal tegne fremtiden**

Brunata indleder nu en ny strategiperiode, der løber frem til 2028 med mål om at øge omsætningen med 5-10 procent og resultatet med op til 5 procent årligt. Strategien skal styrke virksomhedens position i nye kundesegmenter, især forsyningsselskaber, hvor Brunata allerede har lavet aftaler med op mod 25 vandværker i Danmark.

*– Vi står over for en transformation, hvor vi skal tænke mere ens og arbejde på tværs af organisationen med en fælles forståelse af vores digitale styrker. Med vores eksisterende teknologi og platforme kan vi levere højværdiløsninger til helt nye segmenter. Vi har lagt fundamentet, og nu handler det om at skalere. Vores onlineplatform og datanetværk er ikke bare redskaber – de er selve omdrejningspunktet for fremtidens forretning,* siger Kristian Voldby Olsen, CEO i Brunata International. Han tilføjer:

*– Konkurrencen i vores branche bliver stadig skarpere. Det er et presset marked, men det ændrer ikke på vores ambition om fortsat vækst. I de kommende år forventer vi, at flere af de tendenser, vi allerede ser i markedet, vil få endnu større betydning. Blandt andet oplever vi en stigende interesse for fordelingsregnskaber på andet end varme – især på koldt vand og andre energikilder. Det skaber nye muligheder, som vi aktivt vil udnytte til at styrke vores udvikling yderligere.*

***Brunata*** *er en danskstiftet cleantechvirksomhed, der i dag er en del af den tyskejede Brunata-Minol-Zenner-koncern. De specialiserer sig i individuelle målere og systemer til forbrugsafregning af varme, vand og el i flerboligbyggerier, med fokus på præcis dataindsamling og energieffektivisering.* [*www.brunata.dk*](https://brunata.dk/)